ธ.ก.ส. เตรียมโอนเงินเยียวยาเกษตรกรรายละ 5,000 บาทต่อเดือน งวดแรก 1 ล้านคนต่อวัน ในวันที่ 15 พฤษภาคมนี้
ธ.ก.ส. เตรียมโอนเงินเยียวยาเกษตรกรรายละ 5,000 บาทต่อเดือน งวดแรก 1 ล้านคนต่อวัน ในวันที่ 15 พฤษภาคมนี้นายอภิรมย์ สุขประเสริฐ ผู้จัดการธนาคารเพื่อการเกษตรและสหกรณ์การเกษตร หรือ ธ.ก.ส.เปิดเผยถึงความคืบหน้าการจ่ายเงินให้แก่ครัวเรือนเกษตรกรที่ได้รับผลกระทบจากการแพร่ระบาดของโรคโควิด-19 หลังจากที่ประชุมคณะรัฐมนตรีมีมติเห็นชอบให้ดำเนินมาตรการช่วยเหลือเยียวยาเกษตรกร รายละ 5,000 บาท เป็นระยะเวลา 3 เดือน ตั้งแต่เดือนพฤษภาคม – กรกฎาคม 2563 โดยคาดว่า ตั้งแต่วันที่ 15 พฤษภาคมนี้เป็นต้นไป ธ.ก.ส. จะเริ่มทยอยโอนเงินให้แก่ครัวเรือนเกษตรกรที่ขึ้นทะเบียนกับหน่วยงานของรัฐ โดยจะกระจายการโอนเงินให้ครอบคลุมพื้นที่ทั่วประเทศประมาณ 1 ล้านรายต่อวัน จนครบจำนวน 10 ล้านราย วงเงินงบประมาณจำนวน 150,000 ล้านบาท สำหรับขั้นตอนการจ่ายเงินดังกล่าว ธ.ก.ส. จะรับข้อมูลผู้ขึ้นทะเบียนที่ผ่านการตรวจสอบจากกระทรวงเกษตรและสหกรณ์ และดำเนินการโอนเงินเข้าบัญชีเกษตรกรโดยตรง ในกรณีเกษตรกรมีบัญชีเงินฝากกับ ธ.ก.ส. สามารถใช้บัญชีเงินฝากเดิมได้ โดยไม่ต้องมาเปิดบัญชีใหม่  ส่วนเกษตรกรที่ไม่มีบัญชีเงินฝากกับ ธ.ก.ส. สามารถแจ้งบัญชีเงินฝากที่มีอยู่กับธนาคารใดก็ได้ ผ่านเว็บไซต์ www.เยียวยาเกษตรกร.com ของ ธ.ก.ส. ได้ตั้งแต่วันที่ 7 พฤษภาคมนี้เป็นต้นไป พร้อมย้ำว่าหลังจากระบบประมวลข้อมูลและตรวจสอบบัญชีเงินฝากของเกษตรกรที่ได้รับสิทธิ์ตามมาตรการดังกล่าวต้องไม่ซ้ำซ้อนกับความช่วยเหลือในมาตรการ“เราไม่ทิ้งกัน”